Guido, Dei gratia Senonensis archiepiscopus, omnibus ad quos litteræ præsentes pervenerint, in Domino salutem. Notum fieri volumus quod contentio erat inter dilectum fratrem nostrum Galterum, abbatem, et conventum Sancti-Petri-Vivi, ex una parte, et Simeonem, presbyterum Sancti-Saviniani, ex alia, de legatis quæ fieri solent præsbytero Sancti-Saviniani, de tricenariis quæ cum legatis in elemosinam dimittuntur; de quatuor denariis benedictionum in sponsaliciis; de ferculis nuptiarum; de confessionibus; de oblationibus baptismorum et solius personæ ad missam; quæ omnia præsbyter sua esse dicebat. Abbas vero et monachi omnium eorum medietatem habere volebant, dicentes quod eam habuerant et habere debebant. Inde compromiserunt, ex utraque parte, in quatuor presbyteros et quatuor laicos nominatos, qui hæc longo tempore audierant et viderant. Qui jurati in præsentia nostra dixerunt quod jamdicti abbas et monachi in legatis mortuorum, in quatuor denariis benedictionum, in confessionibus Quadragesimæ; in prandiis nuptiarum, quando duo paria vel amplius una die fieri contingeret; in oblationibus baptismi duorum parvulorum, medietatem percipere solent. Oblationem vero solius personæ ad missam et prandium solius matrimonii in una die solus presbiter habere debet; et si oblationem solius personæ ad unam missam factam quantulacumque sequatur oblatio, totum in partem per medium venire debet. De tricenariis, de confessionibus in Adventu Domini et ante Pentecosten, se nichil scire dixerunt, nec inde aliquam audisse contentionem. Nos itaque tot legitimis inducti testimoniis, de consensu utriusque partis, hoc sicut testificati sunt prædicti testes confirmamus. Præterea de electione sepulturarum ne inde aliqua oriatur contentio, de consensu et voluntate eorum, ordinavimus quod quicumque de parochia Sancti-Saviniani annos habens discretionis in cimiterio Sancti-Petri-Vivi sepulturam sibi habere voluerit, sine contradictione ibi sepulturam habeat, salvo jure presbyteri. Si sit infra annos discretionis, sepelietur ubi parentes ejus voluerint, vel in cimiterio Sancti-Petri-Vivi, vel in cimiterio Sancti-Saviniani. Si quis autem de parochia illa habens annos discretionis sibi sepulturam non elegerit, in voluntate presbiteri erit. In tribus festis annualibus, videlicet in festo Omnium-Sanctorum, in Nativitate Domini, in Pascha, tres partes totius oblationis abbatis et monachorum erunt; quartam partem habebit presbyter. Quod debere esse, jam dicto Simone recognoscente, ante nos cognovimus. Quod ut ratum maneat et inconvulsum, præsentem kartam notari fecimus, et sigilli nostri impressione muniri. Actum Senonis, anno incarnati Verbi Mº Cº XCº tertio. Data per manum magistri Petri, cancellarii nostri.